
1. Lucrările summit-ului european de la Laeken 

 

Liderii Uniunii Europene au aprobat, la 15 decembrie a.c., “Declaraţia de la Laeken” privind viitorul Europei, document care trasează temele de reflecţie ale unei Convenţii însărcinate cu dezbaterea asupra reformei instituţiilor, a anunţat preşedinţia belgiană a UE.

Textul nu a precizat însă numele preşedintelui acestei Convenţii, care a făcut obiectul unor discuţii separate ale şefilor de stat şi de guvern prezenţi la Laeken.

Negocierile s-au polarizat în jurul a două nume - premierul olandez Wim Kok şi fostul preşedinte francez, Valéry Giscard d'Estaing. Premierul olandez ar fi putut reuni consensul guvernelor social-democrate din cadrul UE, majoritatea făcând parte din Consiliu. V. Giscard d'Estaing, în schimb, a fost susţinut cu fermitate de preşedintele francez, Jacques Chirac şi de cancelarul german, Gerhard Schroeder.

Fostul preşedinte francez Valéry Giscard d'Estaing, în vârstă de 75 de ani, a fost desemnat preşedinte al Convenţiei pentru viitorul Europei. Fostul premier italian, Giuliano Amato şi fostul premier belgian, Jean-Luc Dehaene au fost numiţi vicepreşedinţi ai aceleiaşi Convenţii. 

Preşedintele Convenţiei va avea un rol hotărâtor în funcţionarea acestei instituţii, care îşi va începe activitatea la 1 martie 2002. La capătul unui an de funcţionare, Convenţia va trebui să elaboreze un document care să conţină mai multe “opţiuni de reformă sau recomandări” în caz că se întruneşte consensul, pe baza cărora vor lucra membrii UE în cadrul Conferinţei Interguvernamentale (CIG).

Convenţia va trebui să reflecteze asupra oportunităţii de a adopta un “text constituţional” pentru Europa, sau la cea privind întărirea executivului european şi a competenţelor Parlamentului, precum şi la cea privind simplificarea tratatelor europene.

Convenţia va examina “creşterea coerenţei politicii externe comune şi continuarea edificării unei Europe a Apărării”.

Pe lângă preşedinte, Convenţia va fi compusă din 15 reprezentanţi ai şefilor de stat şi de guvern, încă 30 de membri din parlamentele naţionale, 16 membri din partea Parlamentului European şi doi reprezentanţi din partea Comisiei Europene. O ţară candidată la aderarea în UE va participa ca parte cu drepturi depline la lucrările Convenţiei, dar nu va avea posibilitatea de a bloca un eventual consens. 

Şefii de stat sau de guvern prezenţi la Laeken au adoptat, în aceeaşi zi, un alt document considerat istoric, care, în cazul apariţiei unei situaţii de criză în interiorul UE, dă dreptul la iniţierea unor acţiuni limitate de apărare. 

Vetoul pe care l-a opus însă Grecia unui acord UE-NATO, ce urma să fie anunţat în paralel, nu a făcut decât să sublinieze că mai sunt multe puncte de armonizat, în special în probleme privind suveranitatea statelor membre ale Uniunii Europene.

*

Summit-ul european de la Laeken a decis relansarea acţiunii UE în ce priveşte azilul şi imigraţia, angajându-se să adopte, în scurt timp, o politică unitară în acest domeniu.

La doi ani după summit-ul de la Tampere, care a stabilit “spaţiul de libertate, securitate şi justiţie european”, şefii de stat şi de guvern din ţările membre UE au constatat că “sunt necesare noi impulsuri şi orientări pentru a recupera întârzierea acumulată în unele domenii”, se arată în textul concluziilor summit-ului. În acest document final se afirmă că, în domeniul dreptului de azil şi imigraţiei, în pofida unor realizări - cum este cazul Fondului european pentru refugiaţi, al reglementărilor Eurodac şi al directivei privind protecţia temporară - “progresele s-au dovedit mai puţin rapide şi mai puţin substanţiale decât fusese prevăzut”.

O astfel de politică de azil şi imigraţie comună necesită şi integrarea politicii fluxurilor migratorii în politica externă a UE. Membrii Uniunii intenţionează să stabilească şi norme comune în materie de procedură de azil, primire a refugiaţilor şi reîntregirea familiei. Participanţii la lucrările summit-ului au mai cerut Comisiei să prezinte, înainte de 30 aprilie 2002, propuneri privind procedurile de azil, reîntregirea familiei şi “reglementarea Dublin II” (privind prelucrarea cererilor de azil).

Pe de altă parte, liderii europeni au aprobat efectuarea unui studiu privind condiţiile de creare a unui mecanism sau ale unor servicii comune de control la frontierele externe şi au cerut pregătirea unui sistem comun de identificare a vizelor şi a posibilităţii de creare a unor birouri consulare comune.

Salutând crearea mai multor instrumente de cooperare poliţienească (Europol, Colegiul european de poliţie şi o forţă a comandanţilor de poliţie), şefii de stat şi de guvern i-au însărcinat pe miniştrii de resort să examineze rapid cartea verde a Comisiei privind crearea unei procuraturi europene.

În domeniul cooperării judiciare, participanţii la lucrări au salutat adoptarea mandatului de arestare european şi decizia asupra definiţiei comune a acuzaţiilor de terorism şi a sancţionării actelor de terorism.

*

Şefii de stat şi de guvern din Uniunea Europeană au renunţat la realizarea unui consens privind repartiţia sediilor unor noi agenţii europene. Cei 15 lideri nu au reuşit să convină asupra listei de propuneri avansate de preşedinţia belgiană a UE, summit-ul încheindu-se fără a se ajunge la un acord în această chestiune.

Franţa şi Italia s-au opus vehement acestei liste, preşedintele francez refuzând orice compromis în privinţa cererii sale de a amplasa la Lille sediul Autorităţii pentru securitate alimentară şi la Nantes sediul Agenţiei pentru securitate maritimă. La rândul său, premierul italian, Silvio Berlusconi, a susţinut candidatura oraşului Parma pentru sediul Autorităţii alimentare. Autoritatea europeană pentru securitate alimentară a câştigat importanţă în urma izbucnirii epidemiei de encefalopatie spongiformă, iar pentru sediul acesteia au candidat oraşele Lille, Helsinki, Parma şi Barcelona. Chiar în lipsa unui acord privind stabilirea sediilor, această Autoritate îşi poate începe totuşi activitatea, care se poate desfăşura provizoriu la Bruxelles.

Propunerea belgiană privind sediile agenţiilor a fost următoarea:

- Agenţia europeană pentru securitate alimentară - Helsinki

- Agenţia pentru securitate maritimă - Lisabona

- Agenţia europeană pentru securitate aeriană - Köln

- Agenţia europeană pentru securitate şi interoperabilitate feroviară - Lille

- Agenţia europeană pentru protecţie civilă - Milano

- Eurojust - Haga

- Colegiul european de poliţie - Londra

- Agenţia comunitară pentru schimb de informaţii în privinţa vizelor - Strasbourg

- Observatorul pentru azil şi migraţie - Atena

- Agenţia pentru securitatea tehnologiei informaţiei - Barcelona

- Biroul pentru supravegherea frontierelor exterioare - Roma

- ITER (reactor de fuziune experimental - Cadarache (Franţa)

- Observatorul pentru droguri şi toxicomanie - Paris. 

*

Premierul Belgiei, Guy Verhofstadt, a calificat drept un “progres foarte important” în dezvoltarea Uniunii Europene îmbunătăţirea relaţiilor UE-Rusia, şi a anunţat intenţia organizaţiei europene de aprofundare a acestora pe viitor. 

Documentul final al summit-ului de la Laeken exprimă dorinţa UE de a întări relaţiile cu Rusia şi consideră deciziile summit-ului UE-Rusia, care a avut loc la Bruxelles pe 3 octombrie a.c., o adevărată piatră de hotar în implemetarea parteneriatului strategic dintre Uniune şi Federaţia Rusă. 

În textul adoptat la sfârşitul discuţiilor se subliniază dorinţa ţărilor membre ale UE de a schiţa conceptul unui spaţiu economic unic, o mai strânsă colaborare în domeniul energetic, soluţionarea problemelor din regiunea Kaliningrad şi admiterea Rusiei în Organizaţia Mondială a Comerţului. 

Cooperarea Rusia-UE ar trebui să se reflecte în iniţiative comune vizând situaţia din Balcani şi din Orientul Mijlociu, lupta împotriva crimei organizate, traficul de droguri, terorismul şi migraţia ilegală, se mai arată în declaraţia finală. 

¦ Extinderea europeană în lumina summit-ului de la Laeken 

 

Extinderea UE a fost unul din cele mai ample capitole ale concluziilor - aprobate la 15 decembrie - de summit-ul european de la Laeken eveniment care precedă încheierea, la 31 decembrie a.c., a preşedinţiei semestriale belgiene a UE. 

“Niciodată până acum aspectele legate de acest proces nu au fost expuse mai clar într-un document al Consiliului European” - a subliniat premierul belgian, Guy Verhofstadt. “Consiliul European se declară de acord cu raportul Comisiei Europene care estimează că, dacă ţările candidate vor continua în ritmul actual negocierile şi reformele, atunci Cipru, Estonia, Ungaria, Letonia, Lituania, Malta, Polonia, Slovacia, Cehia şi Slovenia ar putea fi pregătite pentru a termina negocierile în 2002 şi a participa la alegerile pentru Parlamentul European din 2004” - se menţionează în documentul citat. 

Despre România şi Bulgaria, Consiliul a apreciat “eforturile depuse” şi le-a încurajat “să continue pe acelaşi drum” estimând că, “pentru a acorda acestor ţări un sprijin special, este necesar să se dispună de un cadru precis cuprinzând un calendar şi o foaie de parcurs, obiectivul fiind acela ca aceste state să deschidă toate capitolele de negociere în 2002”. 

“Deosebit de important este faptul că procesul de extindere este “ireversibil” şi că există cadrul financiar pentru realizarea sa” - a reliefat preşedintele Comisiei Europene, Romano Prodi. “Principiul diferenţierii, al aprecierii fiecărui candidat după propriile merite, rămâne valabil şi pe viitor”, a mai spus acesta. 

Tot în perspectiva lărgirii spaţiului comunitar, Consiliul European a stabilit necesitatea “definirii mecanismelor de cooperare între serviciile însărcinate cu controlul frontierelor exterioare ale Uniunii şi studierii condiţiilor în care ar putea fi creat un mecanism sau servicii comune de control al graniţelor externe”.

*

“Lupta contra terorismului va fi principala prioritate a preşedinţiei spaniole a UE”, care va începe la 1 ianuarie 2001, a spus, la Bruxelles, ministrul spaniol al afacerilor externe, Josep Pique, prezentând un viitor program de interese naţionale ale ţării sale. “Prima noastră prioritate este ca europenii să fie coerenţi, fermi şi decişi în lupta contra ameninţării pe care o reprezintă terorismul”, a subliniat premierul spaniol. El a dat de înţeles că este deosebit de important de a dispune, la scară europeană, de o listă completă de “entităţi teroriste sau de persoane care colaborează cu acestea”, împotriva cărora Spania se va lupta. El a susţinut, de asemenea, necesitatea unor noi măsuri în domeniul securităţii aeriene şi un mai bun control al “căilor de finanţare a organizaţiilor teroriste”. 

Printre alte priorităţi ale Spaniei în timpul preşedinţiei sale figurează crearea unei “pieţe unice de energie”, datorată, în particular, ameliorării capacităţilor de interconexiune a reţelelor de gaz şi electricitate.

 

2. Situaţia din Afganistan

 

Căutările pentru găsirea lui Ossama bin Laden au ajuns la un impas, în zona Tora Bora (estul Afganistanului), după ce comandandul militar afgan Haji Mohammad Zaman, aliat al SUA, a anunţat că zona a fost “curăţată” de combatanţii Al-Qaida.

Nimeni nu poate spune, în prezent, unde se găseşte şeful reţelei Al-Qaida, pentru capturarea căruia s-a pus o recompensă de 25 de milioane de dolari de către Statele Unite.

Oficialii americani au considerat că principalul suspect pentru atentatele de la 11 septembrie se ascunde în Munţii Albi, unde se află regiunea Tora Bora, asediată de miliţiile afgane sprijinite de SUA, şi cercetată, deopotrivă, de comandourile americane şi britanice. Cei care au mai avut contacte cu bin Laden în ultima perioadă de timp s-au arătat convinşi că acesta a părăsit regiunea bombardată de americani, unde ar fi rămas doar un grup izolat de luptători Al-Qaida. 

“Conform informaţiilor mele, bin Laden nu este la Tora Bora”, a afirmat Hamid Mir, redactorul-şef al cotidianului pakistanez “Ausaf”, probabil ultimul jurnalist care l-a intervievat pe bin Laden, în luna noiembrie a.c. “Nu ştiu dacă acesta este în Pakistan sau în partea de sud a Afganistanului”, a adăugat el.

Cotidianul său a informat, la 14 decembrie a.c., că bin Laden ar fi reuşit scape din încercuirea de la Tora Bora, trecând graniţa cu Pakistanul, în pofida supravegherii liniei de frontieră de către armata pakistaneză.

Cotidianul popular “Jang”, cu cel mai mare tiraj din presa pakistaneză, a afirmat, la 16 decembrie a.c., referindu-se la bin Laden, că acesta ar fi fugit în Iran, în calitate de oaspete al unui “grup etnic ostil autorităţilor de la Teheran”.

Atât “Ausaf”, cât şi “Jang” au dat asigurări că liderul Al-Qaida ar fi părăsit regiunea în cursul unei negocieri în vederea predării dintre luptătorii din Al-Qaida încercuiţi şi forţele afgane locale, care a avut loc săptămâna trecută şi care a eşuat.

Surse afgane din Pakistan au evocat, în ultimele zile, posibilitatea ca bin Laden să-şi fi găsit refugiu în zonele tribale, greu accesibile, de pe teritoriul pakistanez, la frontiera cu Afganistanul. Alte surse au vorbit de o eventuală fugă a lui bin Laden şi a mollahului Omar spre o regiune muntoasă inaccesibilă din provincia Uruzgan (centrul Afganistanului), la nord de Kandahar.

Conform jurnalistului pakistanez Hamid Mir, bin Laden ar fi declarat locotenenţilor săi că ar prefera să fie mai degrabă ucis decât capturat. “Cauza mea va supravieţui morţii mele”, ar fi spus acesta. 

*

Secretarul american al Apărării, Donald Rumsfeld, a contestat, luni, distrugerea reţelei al-Qaida în Afganistan, subliniind că ar mai fi nevoie de timp pentru a îi înfrînge pe combatanţii care rezistă în munţi.

“Prima regulă într-un război este că preşedinţii decid când a fost atins un anumit obiectiv”, a declarat acesta. Secretarul apărării a revenit astfel asupra afirmaţiilor făcute, anterior, într-un interviu acordat unui canal de televiziune, de secretarul de stat, Colin Powell, care apreciase că reţeaua Al-Qaida pare să fi fost zdrobită în Afganistan.

Subliniind că nu doreşte să contrazică afirmaţiile lui Colin Powell, secretarul american de stat, Donald Rumsfeld, a spus că “există încă în libertate membri ai Al-Qaida în Afganistan, după cum ştie foarte bine colegul meu, Colin Powell. Este motivul pentru care noi suntem acolo, motivul pentru care luptăm şi îi bombardăm. Este motivul pentru care acţionăm împreună cu forţele afgane pentru a-i nimici în tuneluri”, a spus şeful Pentagonului. “Este adevărat că fug şi se ascund, că nu mai domină Afganistanul. Este la fel de adevărat că talibanii nu mai constituie guvernul legitim din Afganistan, presupunând că un asemenea guvern a existat vreodată”, a adăugat Donald Rumsfeld. 

“Talibanii sunt încă numeroşi în ţară şi sunt încă înarmaţi. Va fi nevoie de timp şi energie şi vor muri oameni încercând să-i depisteze, să-i captureze sau să-i convingă să se predea”, a mai spus secretarul american. El a precizat că luptele continuă în regiunea Tora Bora şi că forţele afgane, în colaborare cu forţele speciale americane, îi caută în prezent pe membrii Al-Qaida în munţi şi caută, de asemenea, documente în adăposturile subterane. “Circa 30 de luptători din Al-Qaida au fost capturaţi în lupte”, a precizat şeful Pentagonului, fără a preciza importanţa lor în cadrul reţelei islamiste. Secretarul american al apărării a mai declarat că dacă opoziţia afgană a permis talibanilor sau militanţilor Al-Qaida să fugă sau i-a protejat, “Statele Unite nu vor fi excesiv de prietenoase faţă de aspiraţiile lor”. 

3. Situaţia din Orientul Mijlociu 

 

Într-un discurs rostit, la 16 decembrie a.c., cu ocazia sărbătorii Aid El Fitr, care marchează încheierea Ramadanului (luna postului musulman), preşedintele ANP, Yasser Arafat, a cerut oprirea imediată a atentatelor antiisraeliene şi a promis arestarea celor care le ordonă şi organizează. 

“Fac din nou un apel la oprirea totală a oricăror operaţiuni, în special a atentatelor sinucigaşe pe care ANP le-a condamnat constant, şi afirm că organizatorii acestora vor fi chemaţi să răspundă pentru faptele lor”, a adăugat Yasser Arafat, într-o emisiune televizată transmisă din biroul său din Ramallah, unde este blocat de armata israeliană, începând cu 3 decembrie a.c. 

“Negocierile sunt singura modalitate de rezolvare a conflictului israeliano-palestinian”, a subliniat preşedintele ANP, cerându-le palestinienilor să respecte decizia de încetare a focului în regiune, pentru “reinstaurarea calmului şi a li se permite părţilor să revină la masa tratativelor”. 

În acest context, liderul palestinian a apreciat ca premierul israelian, Ariel Sharon, a declanşat un război “nedrept” împotriva poporului palestinian şi a Autorităţii Naţionale Palestiniene. 

Doar patru incidente armate minore, implicând tiruri palestiniene împotriva unor obiective israeliene, s-au înregistrat după apelul făcut de preşedintele palestinian, Yasser Arafat, pentru încetarea “tuturor operaţiunilor armate”, au anunţat surse militare israeliene.

Este vorba despre lansarea unor obuze de mortier în direcţia coloniei israeliene Rafah Yam, din sudul Fâşiei Gaza, şi de trei atacuri cu arme uşoare asupra unor vehicule şi poziţii militare israeliene din Cisiordania, însă nici unul dintre aceste incidente nu s-a soldat cu victime.

Şeful securităţii publice din Fâşia Gaza, generalul Abdelrazek Al-Majaida, a dezminţit informaţia potrivit căreia un obuz de mortier ar fi fost lansat de palestinieni în această regiune. “Afirmaţiile de acest tip au ca scop justificarea escaladei şi agresiunii militare a Israelului”, a precizat generalul.

*

Şeful serviciului israelian de informaţii, Ephraim Halevy, a apreciat, în aceeaşi zi, la Herzliya, la nord de Tel-Aviv, că există un “licăr de speranţă la capătul tunelului”, în lupta împotriva terorismului internaţional şi regional. “Pe lângă lacrimile victimelor terorismului internaţional şi zgomotul luptei din Afganistan, există raze de lumină care apar la orizont”, a afirmat acesta, în cursul unei alocuţiuni rostite la deschiderea unui colocviu axat pe echilibrul forţei şi a securităţii naţionale, organizat pentru al doilea an consecutiv de Centrul interdisciplinar de la Herzliya.

“De mult timp un ofiţer de informaţii nu s-a mai aflat în faţa unei prăpastii atât de adânci, însă de mulţi ani mijloacele de a ieşi dintr-o poziţie atât de periculoasă nu au fost atât de aproape”, a adăugat şeful Mossad, care a mai spus: “Nu există decât un pas între înfrângere şi victorie”.

Colocviul, denumit “conferinţa de la Herzliya”, reuneşte mari personalităţi politice, academice, militare şi ale forţelor de securitate ale statului evreu. Reuniunea a fost deschisă oficial, înainte de aprinderea lumânărilor de Hanuka, de către preşedintele Moshe Katzav, care a reamintit că, “de la semnarea acordurilor de la Oslo, Israelul nu a mai cunoscut o zi de linişte” şi a apreciat că palestinienii “au fost de la început rău intenţionaţi”. El a cerut “lumii libere să boicoteze Autoritatea Palestiniană până când aceasta adoptă măsuri potrivite împotriva terorismului”.

Ephraim Halevy l-a acuzat pe preşedintele Autorităţii Palestiniene, Yasser Arafat, că după 11 septembrie a adoptat “o poziţie dualistă în războiul întregii lumi împotriva terorismului (...) refuzând să îşi manifeste solidaritatea faţă de Statele Unite prin confruntarea cu Hamasul şi Jihadul islamic”.

“El este lipsit de orice voinţă şi poate de capacitatea de a lua o decizie strategică care îi este cerută de o parte tot mai mare din lume, iar din cauza acestui lucru forţa şi prestigiul său sunt reduse în ceea ce priveşte opinia publică internaţională şi liderii din întreaga lume”, a mai spus Ephraim Halevy. În opinia lui, “poziţia lui Y. Arafat este influenţată negativ de continuarea războiului, iar cu cât refuză să se adapteze noilor reguli ale jocului care se instaurează în lume, cu atât mai mult se plasează într-o poziţie inferioară faţă de Israel şi de valorile sale”.

Un alt invitat la conferinţă de la Herzliya a fost James Wolsey, fost director al CIA, care a declarat: “Pe noi, Israelul şi Statele Unite, ne urăsc pentru că suntem liberi... Noi suntem în război împotriva terorismului până la moarte”, a declarat el. Afirmându-şi neîncrederea în privinţa lui Y. Arafat, el a susţinut că acesta este “departe de a fi un Mihail Gorbaciov, capabil să schimbe cursul istoriei”.

4. Situaţia din Caşmirul indian

 

La 16 decembrie a.c., armata indiană a fost plasată în stare de alertă sporită pe toată lungimea frontierei dintre Caşmirul indian şi Pakistan, iar autorităţile de la New Delhi au precizat că vor lua în considerare “toate opţiunile”, inclusiv riposta militară, ca urmare a recentului atac din Parlamentul indian, au declarat responsabili indieni.

Ei au precizat că decizia de a declanşa starea de alertă sporită a fost luată în urma unor informaţii privind suspendarea temporară a permisiilor militarilor pakistanezi şi a sporirii tensiunilor între India şi Pakistan, după atentatul care a avut loc, la 13 decembrie a.c., împotriva Parlamentului de la New Delhi, soldat cu 13 morţi, printre care cei cinci membri ai comandoului.

Ministrul indian de Interne, L. K. Advani, a declarat că “guvernul analizează cu seriozitate toate opţiunile. După ce vor fi luate în considerare toate aspectele, autorităţile politice şi militare vor lua, împreună, o decizie”. India a acuzat serviciile secrete pakistaneze (ISI) de implicare în atentate, însă Pakistanul a dezminţit categoric această acuzaţie şi a condamnat atacul.

“Am ordonat forţelor noastre să intre în stare de alertă sporită după ce am constatat menţinerea la graniţă a soldaţilor pakistanezi şi a armamentului, după încheierea exerciţiilor de iarnă, acum o lună”, a declarat un înalt responsabil al Ministerului Apărării, la Jammu, capitala de iarnă a Caşmirului indian. El a afirmat că Pakistanul a desfăşurat forţe militare în regiunea de frontieră de 187 de kilometri, care separă Caşmirul indian de cel pakistanez. “Aşa ceva se face doar în timp de război”, a declarat sursa citată.

Secretarul de stat american, Colin Powell, a solicitat autorităţilor indiene prudenţă în exercitarea dreptului “legitim” la autoapărare.

 

5. Tratatul antibalistic ABM 

 

Preşedintele american, George W. Bush, a anunţat, la 13 februarie a.c., retragerea Statelor Unite din tratatul antibalistic ABM, pentru a putea desfăşura sistemul de apărare antirachetă împotriva unor state considerate iresponsabile. “Nu pot şi nu voi permite ca Statele Unite să fie parte într-un tratat care ne împiedică să ne înzestrăm cu o apărare eficace”, a afirmat acesta.

Statele Unite au notificat, în aceeaşi zi, Rusia cu privire la denunţarea tratatului antibalistic ABM. Retragerea din acest tratat necesită un preaviz de şase luni, urmând să intre în vigoare la începutul verii anului viitor. Este pentru prima oară când Statele Unite denunţă un acord major în domeniul dezarmării.

Liderul majorităţii democrate din Senat, Thomas Daschle, declarase, anterior, că George W. Bush a anunţat conducerea Congresului asupra acestei decizii. T. Daschle şi-a exprimat preocuparea faţă de implicaţiile denunţării tratatului, precum şi temerea că această acţiune va afecta “coaliţia fragilă menţinută cu aliaţii Statelor Unite şi va complica relaţiile cu Rusia şi China”. 

Secretarul de stat american, Colin Powell, a declarat, la rândul său, că relaţiile americano-ruse nu vor avea de suferit din cauza deciziei de a denunţa tratatul antibalistic ABM încheiat în 1972. “În discuţiile mele cu preşedintele Vladimir Putin şi cu ministrul afacerilor externe, Igor Ivanov, şi colegii acestuia, mi s-a părut evident că ei înţeleg natura programului de apărare antirachetă, că au început realizarea unei analize a nevoilor lor în materie de securitate şi că nu consideră că vom reprezenta o ameninţare împotriva securităţii lor naţionale”, a declarat Colin Powell.

El a subliniat intenţia Rusiei de a-şi reduce semnificativ arsenalul nuclear, precizând că acest lucru le va demonstra contrariul acelora care cred că părăsirea ABM va provoca o nouă cursă a înarmării. Apelul adresat de Vladimir Putin celor două părţi de a acţiona cu rapiditate în vederea reducerii numărului de arme “nu constituie baza unei curse a înarmării”, a spus Colin Powell. “Dimpotrivă”, a adăugat acesta.

*

Preşedintele Federaţiei Ruse, Vladimir Putin, a afirmat, într-un interviu, că Rusia este pregătită să accepte modificări la Tratatul antibalistic ABM, din 1972, pentru a evita retragerea unilaterală a SUA, anunţată preşedintele american. 

“Am cerut să ne fie furnizaţi parametrii specifici care reprezintă un obstacol în dorinţa SUA de a se dota cu un sistem propriu de apărare, dar nimic în acest sens nu ne-a fost comunicat”, a declarat preşedintele rus. Şeful statului rus şi-a exprimat, totodată, speranţa ca acordurile asupra cărora au convenit până în prezent cele două ţări în ceea ce priveşte reducerea armelor nucleare ruse şi americane să îmbrace forma unui tratat. 

În legătură cu eventualitatea degradării relaţiilor ruso-americane în cazul în care SUA ar refuza să semneze un astfel tratat, preşedintele V. Putin a afirmat că “dacă relaţiile dintre Rusia şi Occident, dintre Rusia şi NATO, dintre Rusia şi SUA vor continua să se dezvolte în spiritul parteneriatului şi al alianţei, atunci acestea nu vor avea de suferit”. 

Referindu-se la actuala campanie antiteroristă internaţională, liderul rus a afirmat că “se aşteaptă să fie consultat înainte de începerea unei noi etape, după cea din Afganistan”. 

Potrivit preşedintelui rus, viitoarea etapă a campaniei antiteroriste urmează să se concentreze asupra “finanţării activităţilor teroriste”. În acest context, Vladimir Putin a avertizat asupra unei eventuale operaţiuni militare în Irak, precizând că, în acest moment, nu dispune de nici un element care să dovedească că această ţară ar finanţa organizaţii teroriste.

La rândul său, şeful Statului Major rus, Anatoli Kvaşnin, a declarat că denunţarea tratatului ABM de către Statele Unite “nu constituie o problemă pentru Rusia, din punct de vedere militar, dar va relansa cursa înarmărilor”.

Cele două state, Rusia şi SUA, vor formula în cel mai scurt timp un acord strategic pentru a înlocui Tratatul de limitare a sistemelor de apărare antirachetă (ABM), a apreciat consilierul preşedintelui rus pe probleme strategice, mareşalul Igor Sergheev. “Este foarte periculos să lăsăm un vid juridic în problemele pe care le avem astăzi. Cele două părţi vor utiliza la maximum perioada de şase luni (înainte de ieşirea efectivă a SUA din ABM) pentru a formula un nou cadru al relaţiilor strategice”, a declarat acesta. 

“Noul acord ar trebui sa reflecte atitudinile comune ale celor două ţări cu privire la sistemele ofensive şi de apărare şi să stabilească limitele sistemelor de aparare antirachetă”, a apreciat consilierul preşedintelui rus pe probleme strategice. În legătura cu eventualitatea unei replici a Rusiei la scutul american, mareşalul rus a afirmat că “important este ca Rusia să fie o putere mondială, având un armament modern şi arme strategice pentru încă 10-15 ani. Consecinţele deciziei SUA vor depinde de relaţiile SUA cu Rusia, China şi cu alte state cu potenţial nuclear”, a subliniat Igor Sergheev, fost ministru al Apărării. 

 

6. Raportul pe anul 2001 a organizaţiei Human Rights Watch privind respectarea drepturilor omului în România

 

“România a făcut eforturi pentru a îndeplini cerinţele de aderare la Uniunea Europeană, făcînd paşi mici, dar siguri în privinţa respectării drepturilor omului”, se afirmă în Raportul anual pentru 2001 al organizaţiei internaţionale Human Rights Watch.

Raportul - care face referire la evenimentele din perioada noiembrie 1999-octombrie 2000 - arată că “discriminarea la care sunt supuşi rromii face ca mulţi dintre aceştia să părăsească România şi să solicite statutul de refugiat în alte state ale lumii. Brutalitatea poliţiei a rămas o problemă, iar libertatea presei şi dreptul la o judecată dreaptă din partea instanţelor sunt în continuare ameninţate. Şi grupurile religioase minoritare sunt supuse discriminării, având drepturi limitate în privinţa recunoaşterii lor şi a construirii locurilor de rugăciune”, susţin autorii raportului.

“Urmările conflictului armat din Balcani - printre care şi restrângerea circulaţiei pe Dunăre - au amplificat dificultăţile existente în economia românească. Drept urmare, mulţi români au ajuns victime ale reţelelor internaţionale de traficanţi de carne vie ori de mînă de lucru la negru”, se arată în raport.

“Rromii au continuat să fie subiect de discriminare etnică şi rasială”, se precizează în raport, care menţionează două cazuri în care Centrul European pentru Drepturile Rromilor a făcut apel către Curtea Europeană a Drepturilor Omului ca urmare a modului în care justiţia română a soluţionat dosare privind membri ai etniei rromilor. Acestea priveau incidente violente petrecute în 1990 la Caşinul Nou şi în 1991 la Plăieşii de Sus (când mai mulţi rromi au fost bătuţi şi casele lor au fost distruse), iar judecătorii consideraseră că ele au fost determinate de “actele provocatoare ale victimelor”.

Raportul face referire şi la progresele legislative făcute de România pentru eliminarea prevederilor discriminatorii la adresa minorităţilor sexuale, precum şi la faptul că, în octombrie 2000, România a găzduit cea de-a 22-a reuniune anuală a organizaţiilor europene pentru drepturile minorităţilor sexuale.

Numărul persoanelor aflate în arest preventiv pe durata proceselor a scăzut, în ultimii ani, în România. Dacă, în 1997, acestea reprezentau o treime din totalul deţinuţilor, în anul 2000, numărul lor a scăzut la doar o cincime din aceeaşi valoare. Organizaţia Amnesty International a semnalat câteva cazuri de folosire excesivă a forţei - uneori împotriva minorilor - şi a atras atenţia asupra faptului că legislaţia românească permite poliţiştilor să facă uz de armă în situaţii interzise de convenţiile internaţionale (pentru a prinde un suspect, spre exemplu). De altfel, au existat plângeri către organizaţiile pentru drepturile omului privind rele tratamente aplicate de lucrători ai Poliţiei.

Raportul apreciază că libertatea presei a continuat să fie ameninţată în condiţiile modificării Codului penal, în 1996, precum şi a introducerii unor prevederi mai dure în cazul criticilor la adresa autorităţii sau a unor instituţii ale statului. 

Documentul menţionează adoptarea, în august 2000, a Legii privind liberul acces la informaţiile de natură publică, precum şi faptul că unele plângeri privind persoane oficiale au ajuns la Curtea Europeană a Drepturilor Omului.

România a făcut progrese în ceea ce priveşte drepturile femeii, promovând totodată un nou cadru legislativ privind egalitatea şanselor, violenţa domestică şi traficul de carne vie. Femeile care au depus plîngeri împotriva proxeneţilor din filierele internaţionale au fost ele-însele nevoite să facă faţă acuzaţiilor de prostituţie şi de trecere ilegală a frontierelor.

Organizaţiile pentru drepturile omului din România au atras atenţia asupra faptului că traficul de carne vie a luat amploare tocmai pe fondul corupţiei din rândul poliţiştilor, care a facilitat eludarea pedepselor de către unii traficanţi. Şi totuşi, unii dintre membrii acestor bande au fost convinşi de Poliţie să devină informatori, relevă raportul.

Totodată, autorii raportului consemnează faptul că nu există semnale privind îngrădirea activităţii organizaţiilor româneşti pentru drepturile omului.

